jetzt bini wieder do wo min halbjoehrig Mittelamerika-ufenthalt agfanga haet, in Costa Rica! i bin vo Managua 8 stund mim - wieder amol viel zu kalta - bus uf San Jose gfahra. d'landschaft isch wieder amol recht idruecklich gsi, alles isch gruean und durch grossi banana-plantaga simmer gfahra... im januar bini "nu" 3 wucha in Samara in da sprochschual gsi und han vo doet 2 usflueg gmacht. jetzt kanni miar as bitz as besseres bild vo Costa Rica  macha und mit da andera laender verglicha. da riesig unterschied zwuescham arma Nicaragua und am relativ wiet entwickleta Costa Rica haet sich scho bim grenzuebertritt zeigt. as isch recht lang ganga, jenschti formular usfuella, rucksack uspacka, wieder ipacka etc... und as haet an da grenza sogar einigermassa schicki duty-free laedali ka. an da andera grenzena haets hoegschtens an kliena kiosk, viel luet wo einem oepis wennd verkaufa und as klieses, dreckigs wc... und d'busterminal do sind au viel moderner.  und was sich scho am grenzuebergang und uf dr erscht busfahrt abzeichnet bestaetigt sich: Costa Rica isch komplett anderst als dia andera laender in Mittelamerika. alles isch (relativ) suber und ordentlich, alles isch organisiart und funktioniart. au die arma luet wohnen in hueser, han do no nia oepert gseh uf da stross schlofa. d'luet vo Honduras, Guatemala und Nicaragua gfallen miar aber no as spuerli besser. sind offener, hilfsbereiter und gsproechiger...  sit zwei taeg bini in Puerto Viejo, an  da karibik-kueschta. alles super do! usser viellicht d'tatsach dass as viel meh tourischta haet und dass alles recht viel tuerer isch als im reschtlicha Mittelamerika. an da tourischtaort isch alles oepa 3 bis 5 mol so tuer als z.b. in Nicaragua. aber dafuer gits do wenigschtens alli 100m a bank mit funktioniarendem bancomat ;-)  as regnet fascht jeda tag, isch recht tropisch do, aber wenigschtens meischtens in dr nacht. as haet viel hippie-laedali und reggae-bars mit bekiffta rastafaris ;-) aber bin  froh dass dia meischta do spanisch reden! huet morga bini am 8i ufgstand und go zmoergala, direkt am meer! aber am morga frueah isch wia usgstorba do, im gegasatz zu da ortschafta wos fascht kei tourischta haet. dia iheimischa goennt in da regel frueah go schlofa und stoennt am morga am 5i oder no frueaner uf... aber Puerto Viejo isch as bitz a party-, hippie- und surfermekka. geschter bini 2 km zur Playa Cocles gloffa, ds'meer und da strand sind scho nit grad so schoen wia uf anra insla, aber hauptsach  wieder amol strand noch so viel staedt, vulkaen, pyramida und kultur ;-) as haet viel surfer ka, und alli faehnli sind rot gsi, also nit grad dia beschta bedingiga zum bada. as haet au uh starki stroemiga. i gohn denn liaba ds'panama uf as insali go bada ;-)  han a super unterkunft gfunda! mit eigenem bad (mit warmem wasser!!), terassa mit haengematta und schaukelstuahl, ventilator, moskitonetz und endlich amol mit regal und tischli! suscht haet ma nia abstellmoeglichkeita, bin meischtens scho ueber a  nagel in da wand dankbar gsi... und vieeel zit hani do, endlich kanni amol richtig mini spanisch-buaecher vueraneh zum lerna und lesa. suscht haet ma immer viel luet kennaglernt, isch immer am schwaetza gsi oder suscht oepis am macha. jetzt machi mi do fuer as paar taeg sesshaft, fascht jeda tag da rucksack packa, frueah am morga uf da bus, stundalang busfahra und wieder a unterkunft suacha isch uf duur recht astrengend. as haet extrem viel pflanza, han kokosnusspalma und bananastruecher vor da terassa :-) aber  dementsprechend au recht viel viecher... im bad hani a exotischs spinnali und i han ds'gfuehl sie wird vo tag zu tag groesser ;-)  das isch min achti und zweitletscht grenzuebertritt uf miner reis gsi, bin uh gspannt uf Panama noegscht wucha!